钦定古今图书集成/理学汇编/文学典/第238卷 > 《郑樵通志》 > 《文武舞序论》
## 钦定古今图书集成/理学汇编/文学典/第238卷 > 《郑樵通志》 > 《文武舞序论》

古有六舞，后世所用者，《韶》《武》二舞而已。后世之舞，亦
随代皆有制作，每室各有形容。然究其所常用及其
制作之宜，不离是文、武二舞也。臣疑三代之前，虽有
六舞之名，往往其事所用者，亦无非是文、武二舞。故
孔子谓：“《韶》尽美矣，又尽善也；《武》尽美矣，未尽善也”，不
及其他。诚以舞者声音之形容也，形容之所感发，惟
二端而已。自古制治不同，而治具亦不离文武之事
也。然《云门》《大咸》《大韶》《大夏》《大濩》《大武》凡六舞之名，《南
陔》《白华》《华黍》《崇丘》《由庚》《由仪》凡六笙之名，当时皆无
辞，故简籍不传，惟师工以谱奏相授耳。古之乐，惟歌
诗则有辞，笙舞皆无辞。故《大武》之舞，秦始皇改曰五
行之舞，《大韶》之舞，汉高帝改曰《文始之舞》。魏文帝复
《文始》曰《大韶舞》，《五行舞》曰《大武舞》，并有谱无辞。虽东
平王苍有《武德舞》之歌，未必用之。大抵汉、魏之世，舞
诗无闻。至晋武帝泰始九年，荀勗曾典乐，更文舞曰
《正德》，武舞曰《大豫》，使郭夏、宋识为其舞节，而张华为
之乐章。自此以来，舞始有辞，舞而有辞，失古道矣。